Karen Jespersen (V), 1999-03-05:
Og udgangspunktet er selvfølgelig, at vi har nogle meget lange ventelister af borgere, der er indstillet til at skulle have et høreapparat.
Men når vi alligevel ikke kan støtte forslaget, hænger det sammen med, at det her og nu faktisk er et andet problem, der er hovedårsagen til, at vi har de lange ventelister, og hvis man slet og ret åbner den her mulighed uden at gøre noget ved mangelen på arbejdskraft, der er hovedproblemet, er der en vis risiko for, at det kan gøre ondt værre.
Den anden grund til, at vi ikke kan støtte forslaget her, er, at den måde, det så er skruet sammen på, ikke er den bedst tænkelige, hvis man skal ind på den her tankegang.
Det bygger på, at man kan få det høreapparat, man kunne købe hos en privat hørespecialist, dækket 100 pct., hvor man også diskuterer, at man kan give et vist fast tilskud, og der er også spørgsmålet, om det kun er hos audiologer, man kan få det, og dem er der jo kun ganske, ganske få af. Så alene af den grund kunne man sige, at det er tvivlsomt, om forslaget her vil hjælpe noget som helst på hovedproblemet, de lange ventelister. Når jeg siger, at hovedproblemet er mangel på arbejdskraft, hænger det jo sammen med, at man skal være audiolog eller audiologassistent for at arbejde med at tilpasse og tildele høreapparater.
Og det er baggrunden for, at jeg er gået sammen med undervisningsministeren for at finde ud af, hvordan vi så kan sikre, at der bliver noget mere kvalificeret arbejdskraft på det område for at få nedbragt ventelisterne.
Undervisningsministeren arbejder på at få oprettet
flere uddannelsespladser, men problemet er, at de uddannelsespladser ikke er meget værd, hvis der ikke samtidig er praktikpladser, og praktikpladser er amternes ansvar.
Så derfor har vi samtidig rettet en kraftig opfordring til landets amtsborgmestre og Amtsrådsforeningen og opfordret dem til at øge kapaciteten, når det drejer sig om praktikpladser, sådan at vi samlet kan få sikret, at der bliver uddannet nogle flere audiologassistenter.
Det er de ved at se på, men problemet er så, at det er et ret lille område, så derfor er det ret begrænset, hvor mange praktikpladsmuligheder, der er.
For at gøre noget ved det problem, er Amtsrådsforeningen i gang med at snakke med Undervisningsministeriet og undervisningsministeren om muligheder for at lave sådan blandede praktikpladser - man stykker noget sammen forskellige steder fra - og i det hele taget at gøre uddannelsen mere fleksibel.
Jeg håber meget på, at det lykkes for Undervisningsministeriet og for Amtsrådsforeningen meget hurtigt at finde ud af, hvordan man kan få øget denne her kapacitet, altså både uddannelsespladser og praktikpladser, sådan at vi kan komme videre i arbejdet på at få nedbragt de ventelister. Vi har så også det problem, at amterne er interesseret i, at der kommer nogle retningslinjer for god høreapparatbehandling.
Det er jo sådan, at amterne siden juni 1997 har haft en mulighed for at indgå aftaler med private høreapparatleverandører om udlevering og tilpasning af høreapparater, og de har så sagt, at de mener, det er et problem, at der ikke er retningslinjer for god høreapparatbehandling, altså at man kan komme til at trække på nogle private, som egentlig ikke har den ekspertise, der skal til for at kunne give borgerne en ordentlig betjening.
Man skal også lige være opmærksom på, at de forskellige aktører på området har en række betænkeligheder i forbindelse med en større udlægning til private.
En af hovedproblemstillingerne er, at de private så ved højere lønninger kan trække arbejdskraft væk fra det offentlige system og på den måde i virkeligheden udtynde det gode offentlige system med det resultat, at udviklingen måske i virkeligheden så kom borgerne til skade.
Det er derfor, det er vigtigt, hvis vi skal ind på den her tankegang, at det bliver set i sammenhæng med, at vi får skaffet nogle flere audiologassistenter, nogle flere uddannelsespladser, og før der er mere klarhed over det, vil jeg i hvert fald ikke gå ind på den her tankegang, og forslaget, som det ser ud her, kan jeg ikke støtte.